title: 2019 m. sausio 31 d. Komisijos įgyvendinimo reglamentas (ES) 2019/168, kuriuo dėl veikliųjų medžiagų Bacillus subtilis (Cohn 1872) padermės QST 713, Bacillus thuringiensis porūšio Aizawai, Bacillus thuringiensis porūšio israeliensis, Bacillus thuringiensis porūšio kurstaki, Beauveria bassiana, benfluralino, klodinafopo, klopiralido, Cydia pomonella Granulovirus (CpGV), ciprodinilo, dichlorpropo-P, epoksikonazolo, fenpiroksimato, fluazinamo, flutolanilo, fosetilo, Lecanicillium muscarium, mepanipirimo, mepikvato, Metarhizium anisopliae var. Anisopliae, metkonazolo, metrafenono, Phlebiopsis gigantea, pirimikarbo, Pseudomonas chlororaphis padermės MA 342, pirimetanilo, Pythium oligandrum, rimsulfurono, spinozado, Streptomyces K61, tiakloprido, metiltolkofoso, Trichoderma asperellum, Trichoderma atroviride, Trichoderma gamsii, Trichoderma harzianum, triklopiro, trineksapako, tritikonazolo, Verticillium albo-atrum ir ziramo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE.)

text:
5.2.2019

                  LT

                  Europos Sąjungos oficialusis leidinys

                  L 33/1

         KOMISIJOS ĮGYVENDINIMO REGLAMENTAS (ES) 2019/168
         2019 m. sausio 31 d.
         kuriuo dėl veikliųjų medžiagų Bacillus subtilis (Cohn 1872) padermės QST 713, Bacillus thuringiensis porūšio Aizawai, Bacillus thuringiensis porūšio israeliensis, Bacillus thuringiensis porūšio kurstaki, Beauveria bassiana, benfluralino, klodinafopo, klopiralido, Cydia pomonella Granulovirus (CpGV), ciprodinilo, dichlorpropo-P, epoksikonazolo, fenpiroksimato, fluazinamo, flutolanilo, fosetilo, Lecanicillium muscarium, mepanipirimo, mepikvato, Metarhizium anisopliae var. Anisopliae, metkonazolo, metrafenono, Phlebiopsis gigantea, pirimikarbo, Pseudomonas chlororaphis padermės MA 342, pirimetanilo, Pythium oligandrum, rimsulfurono, spinozado, Streptomyces K61, tiakloprido, metiltolkofoso, Trichoderma asperellum, Trichoderma atroviride, Trichoderma gamsii, Trichoderma harzianum, triklopiro, trineksapako, tritikonazolo, Verticillium albo-atrum ir ziramo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 17 straipsnio pirmą pastraipą,
         kadangi:

                     (1)

                     Komisijos įgyvendinimo reglamento (ES) Nr. 540/2011 (2) priedo A dalyje išvardytos veikliosios medžiagos laikomos patvirtintomis pagal Reglamentą (EB) Nr. 1107/2009;

                     (2)

                     veikliųjų medžiagų Bacillus subtilis (Cohn 1872) padermės QST 713, klodinafopo, klopiralido, ciprodinilo, dichlorpropo-P, fosetilo, mepanipirimo, metkonazolo, metrafenono, pirimikarbo, Pseudomonas chlororaphis padermės MA 342, pirimetanilo, rimsulfurono, spinozado, tiakloprido, metiltolkofoso, triklopiro, trineksapako, tritikonazolo ir ziramo patvirtinimo galiojimas paskutinį kartą pratęstas Komisijos įgyvendinimo reglamentu (ES) 2018/524 (3). Šių medžiagų patvirtinimo galiojimas baigiasi 2019 m. balandžio 30 d.;

                     (3)

                     veikliųjų medžiagų benfluralino, fluazinamo, flutolanilo ir mepikvato patvirtinimo galiojimas baigiasi 2019 m. vasario 28 d.;

                     (4)

                     veikliųjų medžiagų abamektino, Bacillus thuringiensis porūšio Aizawai, Bacillus thuringiensis porūšio israeliensis, Bacillus thuringiensis porūšio kurstaki, Beauveria bassiana, Cydia pomonella Granulovirus (CpGV), epoksikonazolo, fenpiroksimato, Lecanicillium muscarium, Metarhizium anisopliae var. Anisopliae, Phlebiopsis gigantea, Pythium oligandrum, Streptomyces K61, Trichoderma asperellum, Trichoderma atroviride, Trichoderma gamsii, Trichoderma harzianum ir Verticillium albo-atrum patvirtinimo galiojimas baigiasi 2019 m. balandžio 30 d.;

                     (5)

                     paraiškos dėl šių medžiagų patvirtinimo galiojimo pratęsimo buvo pateiktos pagal Komisijos įgyvendinimo reglamentą (ES) Nr. 844/2012 (4);

                     (6)

                     atsižvelgiant į tai, kad šias medžiagas įvertinti pavėluota dėl nuo pareiškėjų nepriklausančių priežasčių, šių veikliųjų medžiagų patvirtinimas veikiausiai baigs galioti prieš priimant sprendimą dėl jo pratęsimo. Todėl būtina atidėti jų patvirtinimo galiojimo pabaigos datą;

                     (7)

                     atsižvelgiant į Reglamento (EB) Nr. 1107/2009 17 straipsnio pirmos pastraipos tikslą, tais atvejais, kai Komisija priims reglamentą, kuriame bus nustatyta, kad šio reglamento priede nurodytų veikliųjų medžiagų patvirtinimo galiojimas nepratęsiamas, nes neatitinka patvirtinimo kriterijų, Komisija nustatys galiojimo pabaigos datą – ji bus arba ta pati, kaip ir prieš priimant šį reglamentą, arba data, kurią įsigalioja reglamentas dėl veikliųjų medžiagų patvirtinimo galiojimo nepratęsimo, priklausomai nuo to, kuri iš šių datų bus vėlesnė. Tais atvejais, kai Komisija priims reglamentą, kuriuo pratęsiamas šio reglamento priede nurodytos veikliosios medžiagos patvirtinimo galiojimas, Komisija stengsis nustatyti, kai tinkama konkrečiomis aplinkybėmis, kuo ankstesnę taikymo datą;

                     (8)

                     atsižvelgiant į tai, kad veikliųjų medžiagų benfluralino, fluazinamo, flutolanilo ir mepikvato patvirtinimo galiojimas baigiasi 2019 m. vasario 28 d., šis reglamentas turėtų įsigalioti kuo greičiau;

                     (9)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (10)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 31 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (3)  2018 m. kovo 28 d. Komisijos įgyvendinimo reglamentas (ES) 2018/524, kuriuo dėl veikliųjų medžiagų Bacillus subtilis (Cohn 1872) padermės QST 713, tolygios padermei AQ 713, klodinafopo, klopiralido, ciprodinilo, dichlorpropo-P, fosetilo, mepanipirimo, metkonazolo, metrafenono, pirimikarbo, Pseudomonas chlororaphis padermės MA 342, pirimetanilo, chinoksifeno, rimsulfurono, spinozado, tiakloprido, tiametoksamo, tiramo, metiltolkofoso, triklopiro, trineksapako, tritikonazolo ir ziramo patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 88, 2018 4 4, p. 4).

            (4)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            PRIEDAS
            Įgyvendinimo reglamento (ES) Nr. 540/2011 priedo A dalis iš dalies keičiama taip:

                        (1)

                        šeštoje skiltyje ziramo (74 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (2)

                        šeštoje skiltyje Pseudomonas chlororaphis padermės MA 342 (89 įrašas) patvirtinimo galiojimo pabaigos data pakeičiama į „2020 m. balandžio 30 d.“

                        (3)

                        šeštoje skiltyje mepanipirimo (90 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (4)

                        šeštoje skiltyje tiakloprido (92 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (5)

                        šeštoje skiltyje klodinafopo (123 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (6)

                        šeštoje skiltyje pirimikarbo (124 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (7)

                        šeštoje skiltyje rimsulfurono (125 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (8)

                        šeštoje skiltyje metiltolkofoso (126 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (9)

                        šeštoje skiltyje tritikonazolo (127 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (10)

                        šeštoje skiltyje klopiralido (129 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (11)

                        šeštoje skiltyje ciprodinilo (130 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (12)

                        šeštoje skiltyje fosetilo (131 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (13)

                        šeštoje skiltyje trineksapako (132 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (14)

                        šeštoje skiltyje dichlorpropo-P (133 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (15)

                        šeštoje skiltyje metkonazolo (134 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (16)

                        šeštoje skiltyje pirimetanilo (135 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (17)

                        šeštoje skiltyje triklopiro (136 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (18)

                        šeštoje skiltyje metrafenono (137 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (19)

                        šeštoje skiltyje Bacillus subtilis (Cohn 1872) padermės QST 713 (138 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (20)

                        šeštoje skiltyje spinozado (139 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (21)

                        šeštoje skiltyje flutolanilo (187 įrašas) patvirtinimo galiojimo pabaigos data pakeičiama į „2020 m. vasario 29 d.“;

                        (22)

                        šeštoje skiltyje benfluralino (188 įrašas) patvirtinimo galiojimo pabaigos data pakeičiama į „2020 m. vasario 29 d.“;

                        (23)

                        šeštoje skiltyje fluazinamo (189 įrašas) patvirtinimo galiojimo pabaigos data pakeičiama į „2020 m. vasario 29 d.“;

                        (24)

                        šeštoje skiltyje mepikvato (191 įrašas) patvirtinimo galiojimo pabaigos data pakeičiama į „2020 m. vasario 29 d.“;

                        (25)

                        šeštoje skiltyje Bacillus thuringiensis porūšio Aizawai (193 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (26)

                        šeštoje skiltyje Bacillus thuringiensis porūšio israeliensis (194 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (27)

                        šeštoje skiltyje Bacillus thuringiensis porūšio kurstaki (195 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (28)

                        šeštoje skiltyje Beauveria bassiana (197 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (29)

                        šeštoje skiltyje Cydia pomonella Granulovirus (198 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (30)

                        šeštoje skiltyje Lecanicillium muscarium (199 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (31)

                        šeštoje skiltyje Metarhizium anisopliae var. Anisopliae (200 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (32)

                        šeštoje skiltyje Phlebiopsis gigantea (201 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (33)

                        šeštoje skiltyje Pythium oligandrum (202 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (34)

                        šeštoje skiltyje Streptomyces K61 (203 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (35)

                        šeštoje skiltyje Trichoderma atroviride (204 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (36)

                        šeštoje skiltyje Trichoderma harzianum (206 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (37)

                        šeštoje skiltyje Trichoderma asperellum (207 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (38)

                        šeštoje skiltyje Trichoderma gamsii (208 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (39)

                        šeštoje skiltyje Verticillium albo-atrum (209 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (40)

                        šeštoje skiltyje abamektino (210 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (41)

                        šeštoje skiltyje epoksikonazolo (211 įrašas) patvirtinimo galiojimo pabaigos data pakeičiama į „2020 m. balandžio 30 d.“;

                        (42)

                        šeštoje skiltyje fenpiroksimato (213 įrašas) patvirtinimo galiojimo pabaigos data pakeičiama į „2020 m. balandžio 30 d.“


title: 2019 m. vasario 14 d. Komisijos įgyvendinimo reglamentas (ES) 2019/260, kuriuo dėl tradicinių prekybos srautų apimčių tarp tam tikrų atokiausių Sąjungos regionų ir Jungtinės Karalystės iš dalies keičiamas Įgyvendinimo reglamentas (ES) Nr. 180/2014

text:
15.2.2019

                  LT

                  Europos Sąjungos oficialusis leidinys

                  L 44/1

         KOMISIJOS ĮGYVENDINIMO REGLAMENTAS (ES) 2019/260
         2019 m. vasario 14 d.
         kuriuo dėl tradicinių prekybos srautų apimčių tarp tam tikrų atokiausių Sąjungos regionų ir Jungtinės Karalystės iš dalies keičiamas Įgyvendinimo reglamentas (ES) Nr. 180/2014
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (1), ypač į jo 14 straipsnį,
         kadangi:

                     (1)

                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos galioti nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to pranešimo gavimo, t. y. nuo 2019 m. kovo 30 d.;

                     (2)

                     Susitarime dėl išstojimo, dėl kurio susitarė derybininkai, nustatyta Sąjungos teisės nuostatų taikymo Jungtinei Karalystei ir joje tvarka po to, kai Sutartys Jungtinei Karalystei ir joje nustos galioti. Jei šis susitarimas įsigalios, Komisijos įgyvendinimo reglamentas (ES) Nr. 180/2014 (2) pereinamuoju laikotarpiu pagal šį susitarimą bus taikomas Jungtinei Karalystei ir jos teritorijoje ir nustos galioti to laikotarpio pabaigoje;

                     (3)

                     Įgyvendinimo reglamento (ES) Nr. 180/2014 15 straipsnio 1 dalyje numatyta galimybė ūkio veiklos vykdytojams vykdant tradicinę prekybą arba regioninę prekybą eksportuoti ir vykdant tradicinę prekybą siųsti perdirbtus produktus, kurių sudėtyje yra žaliavų, kurioms taikoma speciali tiekimo tvarka, nurodyta Reglamento (ES) Nr. 228/2013 10 straipsnyje. Perdirbėjai, norintys pagal šias nuostatas eksportuoti arba siųsti tuos produktus, tai gali daryti neviršydami metinių kiekių, nustatytų Įgyvendinimo reglamento (ES) Nr. 180/2014 II–V prieduose. Trečiųjų šalių, į kurias tie produktai gali būti eksportuojami, sąrašas nustatytas to reglamento VI priede;

                     (4)

                     siekiant išvengti galimo tradicinių prekybos srautų sutrikdymo tarp atitinkamų atokiausių regionų ir Jungtinės Karalystės, atitinkamų perdirbtų produktų kiekiai, kurie dabar iš Madeiros ir Kanarų salų siunčiami į Jungtinę Karalystę, kaip valstybę narę, Įgyvendinimo reglamento (ES) Nr. 180/2014 III ir IV prieduose turėtų būti nurodomi kaip eksportas į trečiąsias šalis. Be to, to reglamento VI priede Jungtinė Karalystė turėtų būti nurodoma kaip trečioji šalis;

                     (5)

                     todėl Įgyvendinimo reglamentas (ES) Nr. 180/2014 turėtų būti atitinkamai iš dalies pakeistas;

                     (6)

                     remiantis Tarybos reglamento (EEB, Euratomas) Nr. 1182/71 (3) 4 straipsnio 3 dalimi, aktų taikymo nutraukimas, nustatytas tam tikrą datą, įvyksta pasibaigus tos datos dienos paskutinei valandai. Šis reglamentas turėtų būti taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Įgyvendinimo reglamentas (ES) Nr. 180/2014;

                     (7)

                     šiame reglamente nustatytos priemonės atitinka Tiesioginių išmokų komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 180/2014 III, IV ir VI priedai iš dalies keičiami pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Šis reglamentas taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Įgyvendinimo reglamentas (ES) Nr. 180/2014.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. vasario 14 d.

                  Komisijos vardu

                  Pirmininkas

               Jean-Claude JUNCKER

            (1)  OL L 78, 2013 3 20, p. 23.

            (2)  2014 m. vasario 20 d. Komisijos įgyvendinimo reglamentas (ES) Nr. 180/2014, kuriuo nustatomos Europos Parlamento ir Tarybos reglamento (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams, taikymo taisyklės (OL L 63, 2014 3 4, p. 13).

            (3)  1971 m. birželio 3 d. Tarybos reglamentas (EEB, Euratomas) Nr. 1182/71, nustatantis terminams, datoms ir laikotarpiams taikytinas taisykles (OL L 124, 1971 6 8, p. 1).

            PRIEDAS
            Įgyvendinimo reglamento (ES) Nr. 180/2014 III, IV ir VI priedai iš dalies keičiami taip:

                        1)

                        III priede Madeirai skirta lentelė iš dalies keičiama taip:

                                    a)

                                    eilutės, susijusios su KN kodų pozicijomis 1905 ir 2009 ir subpozicijomis 2202 10 ir 2202 90, pakeičiamos taip:

                                                „1905

                                                116 100

                                                400

                                                2009

                                                *13 480

                                                *20

                                                2202 10
                                                2202 90

                                                752 100

                                                42 900 “

                                    b)

                                    su pozicija 2208 susijusi eilutė pakeičiama taip:

                                                „2208

                                                *24 800

                                                *31 200 “

                        2)

                        IV priedo lentelėje eilutė, susijusi su subpozicija 1704 90, pakeičiama taip:

                                    „1704 90

                                    417 500

                                    229 000 “

                        3)

                        VI priedo tekstas, susijęs su Azorais ir Madeira, pakeičiamas taip:
                        „Trečiosios šalys, į kurias eksportuojami perdirbti produktai iš Azorų ir Madeiros vykdant regioninę prekybą

                        Angola, Bisau Gvinėja, Jungtinės Amerikos Valstijos, Jungtinė Karalystė, Kanada, Marokas, Mozambikas, Pietų Afrika, Žaliasis Kyšulys ir Venesuela“.


title: 2017 m. lapkričio 29 d. Komisijos įgyvendinimo reglamentas (ES) 2017/2207, kuriuo iš dalies keičiamas Tarybos įgyvendinimo reglamentas (ES) Nr. 412/2013, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas ir galutinai surenkamas laikinasis muitas

text:
30.11.2017

               LT

               Europos Sąjungos oficialusis leidinys

               L 314/31

         KOMISIJOS ĮGYVENDINIMO REGLAMENTAS (ES) 2017/2207
   2017 m. lapkričio 29 d.
   kuriuo iš dalies keičiamas Tarybos įgyvendinimo reglamentas (ES) Nr. 412/2013, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas ir galutinai surenkamas laikinasis muitas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas),
   atsižvelgdama į 2013 m. gegužės 13 d. Tarybos įgyvendinimo reglamentą (ES) Nr. 412/2013, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas ir galutinai surenkamas laikinasis muitas (2), ypač į jo 3 straipsnį,
   kadangi:
   A.   ANKSTESNĖ PROCEDŪRA

               (1)

               2013 m. gegužės 13 d. Įgyvendinimo reglamentu (ES) Nr. 412/2013 Taryba nustatė galutinį antidempingo muitą į Sąjungą importuojamiems Kinijos Liaudies Respublikos (toliau – KLR) kilmės keraminiams stalo ir virtuvės reikmenims (toliau – pradinis reglamentas).

               (2)

               Per pirminį tyrimą apie save pranešė nemažai eksportuojančių gamintojų iš KLR. Todėl tyrimo reikmėms Komisija atrinko tam tikrus Kinijos eksportuojančius gamintojus.

               (3)

               Taryba nustatė individualias muito normas: 13,1–23,4 % atrinktų bendrovių importuojamiems stalo reikmenims ir 17,9 % svertinę vidutinę muito normą – kitų neatrinktų bendradarbiaujančių bendrovių importuojamiems stalo reikmenims. Be to, 36,1 % muito norma nustatyta visų kitų Kinijos bendrovių stalo reikmenų importui.

               (4)

               Įgyvendinimo reglamento (ES) Nr. 412/2013 3 straipsnyje nustatyta, kad, jeigu bet koks naujas eksportuojantis KLR stalo reikmenų gamintojas pateikia Komisijai pakankamai įrodymų, kad jis:

                           (1)

                           neeksportavo į Sąjungą keraminių stalo ir virtuvės reikmenų per tiriamąjį laikotarpį nuo 2011 m. sausio 1 d. iki 2011 m. gruodžio 31 d. (toliau – tiriamasis laikotarpis);

                           (2)

                           nėra susijęs su jokiu KLR eksportuotoju ar gamintoju, kuriam taikomos tuo reglamentu nustatytos antidempingo priemonės ir

                           (3)

                           faktiškai nagrinėjamąjį produktą eksportavo į Sąjungą po tiriamojo laikotarpio, kurio duomenimis remtasi nustatant priemones, arba turi neatšaukiamų sutartinių įsipareigojimų eksportuoti į Sąjungą didelį jo kiekį,

                     to reglamento 1 straipsnio 2 dalį galima iš dalies pakeisti ir tokiam naujajam eksportuojančiam gamintojui nustatyti muito normą, taikomą neatrinktoms bendradarbiaujančioms bendrovėms, šiuo atveju – 17,9 % svertinę vidutinę muito normą.

         B.   PRAŠYMAI SUTEIKTI NAUJOJO EKSPORTUOJANČIO GAMINTOJO STATUSĄ

               (5)

               Paskelbus Reglamentą (ES) Nr. 412/2013 keturios bendrovės pranešė apie save, pareiškė, kad jos atitinka visus tris (4) konstatuojamojoje dalyje nurodytus kriterijus ir pateikė įrodymus.

               (6)

               Visos keturios įmonės buvo nagrinėjamojo produkto gamintojos ir eksportuotojos.

               (7)

               Trys iš jų jau egzistavo, kai buvo vykdomas pradinis tyrimas, tačiau jos teigė, kad tada nagrinėjamojo produkto į Sąjungą neeksportavo.

               (8)

               Ketvirtoji bendrovė teigė, kad ji neegzistavo, kai buvo vykdomas pradinis tyrimas, todėl tuo metu negalėjo vykdyti eksporto.

               (9)

               Komisija išnagrinėjo visų keturių bendrovių pateiktus įrodymus ir nustatė, kad kiekviena iš jų atitiko tris kriterijus, kad būtų laikomos naujaisiais eksportuojančiais gamintojais. Todėl jų pavadinimus reikėtų įtraukti į neatrinktų bendradarbiaujančių bendrovių sąrašą, pateiktą Reglamento (ES) Nr. 412/2013 I priede.

               (10)

               Komisija šias keturias bendroves ir Sąjungos pramonės atstovus informavo apie šiuos rezultatus ir jiems suteikė galimybę pateikti pastabų. Pastabų negauta.

               (11)

               Šis reglamentas atitinka pagal pagrindinio reglamento 15 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Į Kinijos Liaudies Respublikos eksportuojančių gamintojų sąrašą, pateiktą Įgyvendinimo reglamento (ES) Nr. 412/2013 I priede, įtraukiamos šios bendrovės:

               Bendrovė

               papildomas TARIC kodas

               Fujian Dehua Huamao Ceramics Co., Ltd

               C303

               Fujian Dehua Jiawei Ceramics Co., Ltd

               C304

               Fujian Dehua New Qili Arts Co., Ltd

               C305

               Quanzhou Dehua Hengfeng Ceramics Co., Ltd

               C306

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 29 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  2013 m. gegužės 13 d. Tarybos įgyvendinimo reglamentas (ES) Nr. 412/2013, kuriuo importuojamiems Kinijos Liaudies Respublikos kilmės keraminiams stalo ir virtuvės reikmenims nustatomas galutinis antidempingo muitas ir galutinai surenkamas laikinasis muitas (OL L 131, 2013 5 15, p. 1) su paskutiniais pakeitimais, padarytais 2014 m. liepos 24 d. Komisijos įgyvendinimo reglamentu (ES) Nr. 803/2014, kuriuo į Įgyvendinimo reglamento (ES) Nr. 412/2013 I priede pateiktą Kinijos Liaudies Respublikos gamintojų sąrašą įtraukiamos keturios bendrovės, OL L 219, 2014 7 25, p. 33).


title: 2017 m. gruodžio 4 d. Komisijos įgyvendinimo reglamentas (ES) 2017/2230, kuriuo, pagal Europos Parlamento ir Tarybos reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, importuojamai Kinijos Liaudies Respublikos kilmės trichlorizocianuro rūgščiai nustatomas galutinis antidempingo muitas

text:
5.12.2017

                  LT

                  Europos Sąjungos oficialusis leidinys

                  L 319/10

            KOMISIJOS ĮGYVENDINIMO REGLAMENTAS (ES) 2017/2230
      2017 m. gruodžio 4 d.
      kuriuo, pagal Europos Parlamento ir Tarybos reglamento (ES) 2016/1036 11 straipsnio 2 dalį atlikus priemonių galiojimo termino peržiūrą, importuojamai Kinijos Liaudies Respublikos kilmės trichlorizocianuro rūgščiai nustatomas galutinis antidempingo muitas
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 11 straipsnio 2 dalį,
      kadangi:
      A.   PROCEDŪRA

      1.   Galiojančios priemonės

                  (1)

                  Atlikus antidempingo tyrimą (toliau – pradinis tyrimas) Taryba Reglamentu (EB) Nr. 1631/2005 (2) importuojamai Kinijos Liaudies Respublikos (toliau – KLR) ir Jungtinių Amerikos Valstijų (toliau – JAV) kilmės trichlorizocianuro rūgščiai (toliau – TCCA) nustatė galutinį antidempingo muitą. KLR nustatyti 7,3–40,5 % individualūs ad valorem muitai ir 42,6 % muitas kitiems eksportuotojams.

                  (2)

                  Įgyvendinimo reglamentu (ES) Nr. 855/2010 (3) Taryba vienai bendrovei taikomą individualų muitą sumažino nuo 14,1 iki 3,2 %.

                  (3)

                  Po priemonių galiojimo termino peržiūros (toliau – pirmoji priemonių galiojimo termino peržiūra), per kurią nagrinėtas tik KLR kilmės TCCA importas, Taryba Kinijos kilmės TCCA taikomų antidempingo muitų taikymą Tarybos įgyvendinimo reglamentu (ES) Nr. 1389/2011 (4) pratęsė dar 5 metams.

                  (4)

                  2013 m. rugpjūčio 28 d. ir 2014 m. liepos 1 d. Komisija inicijavo dvi naujojo eksportuotojo peržiūras. Įgyvendinimo reglamentu (ES) Nr. 569/2014 (5) Komisija nustatė 32,8 % individualų muitą vieno naujo Kinijos eksportuojančio gamintojo (6) gaminamai TCCA. Kitas Kinijos eksportuojantis gamintojas (7) oficialiai atsiėmė prašymą, todėl Komisijos įgyvendinimo reglamentu (ES) 2015/392 (8) Komisija nutraukė tyrimą.

            2.   Prašymas atlikti priemonių galiojimo termino peržiūrą

                  (5)

                  Paskelbusi pranešimą apie artėjančią taikomų antidempingo priemonių galiojimo pabaigą (9) Komisija gavo prašymą inicijuoti priemonių galiojimo termino peržiūrą pagal Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (10) 11 straipsnio 2 dalį.

                  (6)

                  Prašymą pateikė du Sąjungos gamintojai „Ercros S.A.“ ir „Inquide S.A.“ (toliau – pareiškėjai), kuriems 2015 m. teko daugiau nei 50 % visos apskaičiuotos Sąjungos TCCA gamybos apimties.

                  (7)

                  Prašymas buvo grindžiamas tuo, kad pasibaigus priemonių galiojimui dempingas ir Sąjungos pramonei daroma žala veikiausiai tęstųsi.

            3.   Priemonių galiojimo termino peržiūros inicijavimas

                  (8)

                  Nustačiusi, kad yra pakankamai įrodymų, Komisija 2016 m. gruodžio 20 d.Europos Sąjungos oficialiajame leidinyje paskelbtu pranešimu (11) (toliau – pranešimas apie inicijavimą) pranešė inicijuojanti priemonių galiojimo termino peržiūrą pagal pagrindinio reglamento 11 straipsnio 2 dalį.

            4.   Tyrimas

      4.1.   Peržiūros tiriamasis laikotarpis ir nagrinėjamasis laikotarpis

                  (9)

                  Atliekant dempingo tęsimosi arba pasikartojimo tikimybės tyrimą nagrinėtas 2015 m. spalio 1 d.–2016 m. rugsėjo 30 d. laikotarpis (toliau – peržiūros tiriamasis laikotarpis, arba PTL). Tiriant žalos tęsimosi ar pasikartojimo tikimybei įvertinti svarbias tendencijas buvo nagrinėjamas laikotarpis nuo 2013 m. sausio 1 d. iki peržiūros tiriamojo laikotarpio pabaigos (toliau – nagrinėjamasis laikotarpis).

            4.2.   Su tyrimu susijusios šalys

                  (10)

                  Komisija apie priemonių galiojimo termino peržiūros inicijavimą pranešė pareiškėjams, kitiems žinomiems Sąjungos gamintojams, žinomiems KLR eksportuojantiems gamintojams, importuotojams, prekiautojams, naudotojams, žinomoms susijusioms asociacijoms ir KLR atstovams.

                  (11)

                  Suinteresuotosioms šalims buvo suteikta galimybė raštu pareikšti savo nuomonę ir pateikti prašymą išklausyti per pranešime apie inicijavimą nustatytą laikotarpį. Tyrimo inicijavimo etapu apie save nepranešė ir prašymo išklausyti nepateikė nė viena šalis.

            4.3.   Atranka

                  (12)

                  Pranešime apie inicijavimą Komisija nurodė, kad pagal pagrindinio reglamento 17 straipsnį ketina atlikti eksportuojančių gamintojų ir nesusijusių importuotojų atranką tuo atveju, jeigu apie save praneštų didelis jų skaičius.

         KLR eksportuojančių gamintojų atranka

                  (13)

                  Kad galėtų nuspręsti, ar atranka yra būtina (o jei būtina – kad galėtų atrinkti bendroves), Komisija paprašė visų žinomų KLR eksportuojančių gamintojų pateikti pranešime apie inicijavimą nurodytą informaciją. Be to, ji paprašė KLR atstovybės Sąjungoje nurodyti kitus eksportuojančius gamintojus, jei tokių yra, kurie galbūt norėtų dalyvauti tyrime, ir (arba) su jais susisiekti.

                  (14)

                  Inicijavimo etapu susisiekta su dvidešimt septyniais žinomais Kinijos eksportuojančiais gamintojais. Nė vienas KLR eksportuojantis gamintojas neužpildė atrankos formos ir nenusprendė bendradarbiauti atliekant priemonių galiojimo termino peržiūrą. Todėl atliekant šį tyrimą Kinijos eksportuojančių gamintojų atranka buvo nereikalinga.

         Nesusijusių importuotojų atranka

                  (15)

                  Kad būtų galima nuspręsti, ar atranka yra būtina (o jei būtina – kad būtų galima atrinkti bendroves), visų žinomų importuotojų ir (arba) platintojų (iš viso keturiolikos) buvo paprašyta užpildyti prie pranešimo apie inicijavimą pridėtą atrankos formą.

                  (16)

                  Formą užpildė tik penki importuotojai, todėl nuspręsta, kad atranka nereikalinga.

            4.4.   Klausimynai ir tikrinamieji vizitai

                  (17)

                  Komisija rinko ir tikrino visą informaciją, kurią manė esant reikalingą dempingo ir žalos tęsimosi ar pasikartojimo tikimybei ir Sąjungos interesams nustatyti.

                  (18)

                  Komisija nusiuntė klausimyną dviem žinomiems panašios šalies (Japonijos) gamintojams, trims žinomiems Sąjungos gamintojams, dviem nesusijusiems importuotojams ir trisdešimt devyniems žinomiems Sąjungos naudotojams.

                  (19)

                  Išsamius klausimyno atsakymus pateikė du panašios šalies gamintojai, du Sąjungos gamintojai (12) ir vienas nesusijęs importuotojas.

                  (20)

                  Komisija surengė tikrinimus šių bendrovių patalpose:

                              a)

                              Sąjungos gamintojų (13):

                                          —

                                          „Ercros S.A.“, Barselona, Ispanija;

                              b)

                              importuotojų:

                                          —

                                          „Diasa Industrial“, Kalahora, Ispanija;

                              c)

                              rinkos ekonomikos panašios šalies gamintojų:

                                          —

                                          „Nissan Chemical Industries Ltd.“, Japonija,

                                          —

                                          „Shikoku Chemicals Corporation“, Japonija.

            B.   NAGRINĖJAMASIS PRODUKTAS IR PANAŠUS PRODUKTAS

      1.   Nagrinėjamasis produktas

                  (21)

                  Nagrinėjamasis produktas – KLR kilmės TCCA ir jos preparatai, Tarptautiniame nepatentuotų pavadinimų (INN) sąraše taip pat vadinama simklozenu, kurios KN kodai šiuo metu yra ex 2933 69 80 ir ex 3808 94 20 (TARIC kodai 2933698070 ir 3808942020).

                  (22)

                  TCCA – cheminis produktas, naudojamas kaip plataus spektro organinis chloro dezinfekantas ir baliklis, visų pirma naudojamas baseinų ir vandens gydyklų (SPA) vandeniui dezinfekuoti. Kita naudojimo paskirtis – septikų ar aušinimo bokštų vandens valymas ir virtuvės prietaisų valymas. TCCA parduodama miltelių, granulių, tablečių arba drožlių pavidalo. Visų formų TCCA ir jos preparatų pagrindinė savybė (dezinfekantas) yra tokia pati, todėl jie laikomi vienu produktu.

            2.   Panašus produktas

                  (23)

                  Nustatyta, kad nagrinėjamojo produkto ir panašaus produkto, gaminamo ir parduodamo Japonijos, kuri pasirinkta kaip panaši šalis, vidaus rinkoje, taip pat panašaus produkto, kurį gamina Sąjungos pramonė ir kuris parduodamas Sąjungoje, fizinės, cheminės ir techninės savybės bei naudojimo paskirtis yra tokios pačios.

                  (24)

                  Todėl Komisija padarė išvadą, kad šie produktai yra panašūs, kaip apibrėžta pagrindinio reglamento 1 straipsnio 4 dalyje.

            C.   DEMPINGO TĘSIMOSI ARBA PASIKARTOJIMO TIKIMYBĖ

                  (25)

                  Pagal pagrindinio reglamento 11 straipsnio 2 dalį Komisija pirmiausia išnagrinėjo, ar nustojus galioti dabartinėms priemonėms KLR vykdomas dempingas tęstųsi arba pasikartotų.

            1.   KLR bendradarbiavimo lygis

                  (26)

                  Inicijavus peržiūros tyrimą visi žinomi Kinijos eksportuojantys gamintojai buvo paraginti pranešti apie save ir užpildyti atrankos formą, pridėtą prie pranešimo apie inicijavimą. Tačiau nė viena Kinijos bendrovė nesureagavo į peržiūros tyrimo inicijavimą ir (arba) nenusprendė bendradarbiauti tolesniu tyrimo etapu.

                  (27)

                  Kinijos Liaudies Respublikos atstovybei Europos Sąjungoje verbaline nota pranešta, kad tokiomis aplinkybėmis Komisija ketina išvadas dėl dempingo ir žalos tęsimosi ar pasikartojimo tikimybės pagal pagrindinio reglamento 18 straipsnį pagrįsti turimais faktais. Jokių pastabų negauta.

                  (28)

                  Todėl išvados dėl dempingo tęsimosi ar pasikartojimo buvo pagrįstos prašyme atlikti peržiūrą pateikta informacija, Eurostato statistiniais duomenimis, 14 straipsnio 6 dalyje nurodyta duomenų baze ir Kinijos eksporto duomenų baze, taip pat bendradarbiaujančių panašios šalies gamintojų rinkos vertinimais.

            2.   Dempingas peržiūros tiriamuoju laikotarpiu

      2.1.   Rinkos ekonomikos trečioji šalis

                  (29)

                  Pagal pagrindinio reglamento 2 straipsnio 7 dalies a punktą normalioji vertė nustatyta remiantis sumokėtomis ar mokėtinomis kainomis šalies vidaus rinkoje arba apskaičiuotąja verte atitinkamoje rinkos ekonomikos trečiojoje šalyje (toliau – panaši šalis).

                  (30)

                  Tiek per pradinį tyrimą, tiek per pirmąją priemonių galiojimo termino peržiūrą Komisija normaliajai vertei nustatyti panašia šalimi pasirinko Japoniją. Po prašymo atlikti peržiūrą Komisija pranešime apie inicijavimą suinteresuotąsias šalis informavo, kad panašia šalimi vėl ketina rinktis Japoniją. Be to, pranešime apie inicijavimą paminėta, kad gali būti nustatyta kitų rinkos ekonomikos gamintojų, be kita ko, JAV. Pastabų negauta.

                  (31)

                  Komisija susisiekė su visais žinomais eksportuojančiais gamintojais – dviem Japonijoje ir trimis JAV. Nė viena JAV bendrovė nesutiko bendradarbiauti atliekant tyrimą. Abi Japonijos bendrovės – „Nissan Chemical Industries Ltd.“ ir „Shikoku Chemicals Corporation“ – sutiko bendradarbiauti atliekant tyrimą ir pateikė klausimyno atsakymus, kurie vėliau buvo patikrinti vietoje.

                  (32)

                  Japonijos TCCA vidaus rinka (14) yra didelė ir pakankamai konkurencinga. Japonijoje veikia bent trys konkuruojantys (15) vidaus rinkos gamintojai, o per peržiūros tiriamąjį laikotarpį importui (16) teko 15 % rinkos. Šalis nėra apsaugota dideliais muitais (17). Pagaliau importuojamai TCCA Japonijoje netaikomos prekybos apsaugos priemonės.

                  (33)

                  Atsižvelgdama į tai, kas išdėstyta, Komisija padarė išvadą, kad Japonija yra tinkama panaši šalis pagal pagrindinio reglamento 2 straipsnio 7 dalies a punktą.

            2.2.   Kinijos eksportuojantys gamintojai, kuriems netaikomas RER

                  (34)

                  Kadangi KLR nebendradarbiavo, dempingas apskaičiuotas produktų neskirstant į rūšis.

            a)   Normalioji vertė

                  (35)

                  Normalioji vertė eksportuojantiems gamintojams, kuriems netaikomas RER, nustatyta remiantis dviejų Japonijos bendradarbiaujančių gamintojų patalpose patikrintais duomenimis.

                  (36)

                  Pagal pagrindinio reglamento 2 straipsnio 2 dalį Komisija pirmiausia nagrinėjo, ar per peržiūros tiriamąjį laikotarpį bendra panašios šalies bendradarbiaujančių gamintojų panašaus produkto pardavimo nepriklausomiems pirkėjams apimtis vidaus rinkoje buvo tipiška. Šiuo tikslu jų bendra pardavimo apimtis vidaus rinkoje buvo palyginta su Kinijos eksportuojančių gamintojų, kuriems netaikomas RER, nagrinėjamojo produkto eksporto į Sąjungą tuo pačiu laikotarpiu bendra apimtimi. Tuo remdamasi Komisija nustatė, kad Japonijos vidaus rinkoje buvo parduodamas tipiškas panašaus produkto kiekis.

                  (37)

                  Vėliau Komisija nagrinėjo, ar galima laikyti, kad, vadovaujantis pagrindinio reglamento 2 straipsnio 4 dalimi, vidaus rinkoje panašios šalies gamintojų parduotas produktas buvo parduodamas įprastomis prekybos sąlygomis.

                  (38)

                  Nagrinėjant prekybą įprastomis sąlygomis nustatyta, kad pardavimo grynąja pardavimo kaina, kuri yra lygi ar didesnė už apskaičiuotas gamybos sąnaudas (gamybos sąnaudas ir PBA išlaidas), apimtis sudarė mažiau kaip 80 % visos pardavimo vidaus rinkoje apimties, todėl normalioji vertė buvo nustatyta remiantis tik pelningų vidaus sandorių kainomis.

            b)   Eksporto kaina

                  (39)

                  Kadangi Kinijos eksportuotojai nebendradarbiavo, vidutinė eksporto kaina peržiūros tiriamuoju laikotarpiu nustatyta remiantis 14 straipsnio 6 dalyje nurodyta duomenų baze.

            c)   Palyginimas

                  (40)

                  Pirmiau nurodytu būdu nustatyta normalioji vertė ir vidutinė Kinijos eksporto kaina buvo palygintos remiantis gamintojo kaina EXW sąlygomis.

                  (41)

                  Siekiant užtikrinti teisingą normaliosios vertės ir eksporto kainos palyginimą, pagal pagrindinio reglamento 2 straipsnio 10 dalį koreguojant deramai atsižvelgta į skirtumus, turinčius poveikio kainoms ir kainų palyginamumui. Dėl to normalioji vertė buvo pakoreguota atsižvelgiant į vežimo vidaus keliais ir tvarkymo sąnaudas (8–13 %). Eksporto kaina buvo pakoreguota atsižvelgiant į jūrų frachto ir vežimo vidaus keliais mokesčius remiantis prašyme atlikti peržiūrą pateiktais įverčiais (3–8 %).

            d)   Kinijos eksportuojančių gamintojų, kuriems netaikomas RER, dempingo skirtumas

                  (42)

                  Kinijos eksportuojantiems gamintojams, kuriems netaikomas RER, apskaičiuotas 80,2 % dempingo skirtumas peržiūros tiriamuoju laikotarpiu.

            2.3.   Kinijos eksportuojantys gamintojai, kuriems taikomas RER

      a)   Normalioji vertė

                  (43)

                  Normalioji vertė eksportuojantiems gamintojams, kuriems taikomas RER, pagrįsta gamybos sąnaudomis KLR, kurios apytikriai įvertintos prašyme atlikti peržiūrą.

            b)   Eksporto kaina

                  (44)

                  Eksporto kaina buvo nustatyta remiantis trijų bendrovių, kurioms taikomas RER, eksporto į Sąjungą kainomis, kurios pateiktos 14 straipsnio 6 dalyje nurodytoje duomenų bazėje.

            c)   Palyginimas

                  (45)

                  Pirmiau nurodytu būdu nustatyta normalioji vertė ir vidutinė Kinijos eksporto kaina buvo palygintos remiantis gamintojo kaina EXW sąlygomis.

                  (46)

                  Siekiant užtikrinti teisingą normaliosios vertės ir eksporto kainos palyginimą, pagal pagrindinio reglamento 2 straipsnio 10 dalį koreguojant deramai atsižvelgta į skirtumus, turinčius poveikio kainoms ir kainų palyginamumui. Dėl to, remiantis prašyme atlikti peržiūrą pateiktais įverčiais, eksporto kaina buvo pakoreguota atsižvelgiant į jūrų frachto ir vežimo vidaus keliais mokesčius (3–8 %).

            d)   Kinijos eksportuojančių gamintojų, kuriems taikomas RER, dempingo skirtumas

                  (47)

                  Nustatyti tokie dempingo skirtumai: 49,4 % bendrovei „Hebei Jiheng Chemical Co. Limited“, 49,2 % – „Heze Huayi Chemical Co. Limited“ ir 37,4 % – „Puyang Cleanway Chemicals Limited“.

            2.4.   Išvada dėl dempingo peržiūros tiriamuoju laikotarpiu

                  (48)

                  Komisija nustatė, kad Kinijos eksportuojantys gamintojai peržiūros tiriamuoju laikotarpiu toliau eksportavo TCCA į Sąjungą dempingo kainomis.

            3.   Dempingo tęsimosi tikimybės įrodymas

                  (49)

                  Komisija nagrinėjo, ar yra tikimybė, kad dempingas tęstųsi, jei būtų leista nebetaikyti priemonių. Tai darydama ji atsižvelgė į nepanaudotus pajėgumus Kinijoje, Sąjungos rinkos patrauklumą ir Kinijos eksportuotojų elgseną trečiosiose rinkose.

            a)   KLR gamybos pajėgumai ir nepanaudoti pajėgumai

                  (50)

                  Per pirmąją priemonių galiojimo termino peržiūrą nustatyta, kad nepanaudoti TCCA gamybos pajėgumai KLR per metus sudarė 180 000 tonų (18). Prašyme atlikti peržiūrą apytikriai įvertinta, kad visi Kinijos gamybos pajėgumai 2015 m. sudarė 278 000 tonų (19). Įvertinta, kad per PTL Kinijoje pagaminta apie 145 000 tonų – 125 000 tonų eksportui (20) ir apie 20 000 tonų vidaus suvartojimui (21). Tai reiškia, kad per metus susidaro apie 130 000 tonų nepanaudotų pajėgumų, kurie beveik tris kartus viršija Sąjungos suvartojimą, kaip nustatyta 1 lentelėje. Vieno Japonijos (panašios šalies) gamintojo skaičiavimais, pagrįstais jo rinkos tyrimu, nepanaudoti pajėgumai KLR yra kiek mažesni – apie 50 000 tonų per metus. Tačiau šių duomenų nebuvo įmanoma patikrinti. Bet kuriuo atveju, remiantis turimais faktais, neabejojama, kad Kinijos nepanaudoti TCCA gamybos pajėgumai yra dideli ir tikrai viršija visą Sąjungos suvartojimą (kuris svyravo nuo apytiksliai 41 000 tonų 2013 m. iki 48 000 tonų per PTL).

            b)   Sąjungos rinkos patrauklumas ir Kinijos eksportuotojų elgsena trečiųjų šalių rinkose

                  (51)

                  Sąjungos rinkos patrauklumą rodo tai, kad nepaisant galiojančių antidempingo priemonių Kinijos eksporto į Sąjungą apimtis didėjo. KLR į Sąjungą peržiūros tiriamuoju laikotarpiu eksportavo 28 000 tonų TCCA (pradinio tyrimo tiriamuoju laikotarpiu eksportuota 21 500 tonų).

                  (52)

                  Sąjungos rinka yra antra pagal dydį TCCA rinka pasaulyje po JAV, o tai reiškia, kad ji yra patraukli dėl savo dydžio (dėl galimybės parduoti didesnį kiekį).

                  (53)

                  Remdamasi Kinijos eksporto duomenų baze Komisija nustatė, kad per peržiūros tiriamąjį laikotarpį apie 23 % Kinijos eksporto buvo skirta Sąjungai. Palyginusi vidutines eksporto kainas (Kinijos FOB) Komisija nustatė, kad apie 47 % Kinijos kitoms pasaulio šalims skirto produkto parduota vidutinėmis kainomis, kurios yra mažesnės už vidutines eksporto į Sąjungą kainas (22). Tai 46 100 tonų eksporto, kurios prilygsta visam Sąjungos suvartojimui. Be to, remdamasi Kinijos eksporto duomenų baze, Komisija taip pat nustatė, kad didžioji dalis šio pardavimo (apie 85 %, arba 40 000 tonų) teko Kinijos eksportuojantiems gamintojams, kuriems netaikomas RER (t. y. bendrovėms, kurioms šiuo metu taikomi didžiausi antidempingo muitai Sąjungos rinkoje). Taigi, yra dar didesnė tikimybė, kad, kai tik baigs galioti priemonės, šis kiekis bus nukreiptas į Sąjungos rinką, nes palyginti didelių muitų panaikinimas toms bendrovėms yra dar didesnė paskata.

                  (54)

                  Remdamasi tuo, kas išdėstyta, Komisija padarė išvadą, kad Sąjungos rinka Kinijos eksportuojantiems TCCA gamintojams yra patraukli tiek dėl kainų, tiek dėl dydžio, ir kad mažiausiai 40 000 tonų dempingo kaina parduodamos Kinijos TCCA veikiausiai bus nukreipta į Sąjungos rinką iš karto, kai bus panaikintos dabartinės antidempingo priemonės.

            c)   Išvada dėl dempingo ir jo tęsimosi tikimybės

                  (55)

                  Tyrimo nustatyti faktai parodė, kad Kinijos eksportuojantys gamintojai Sąjungos rinkoje TCCA toliau pardavė dempingo kaina. Komisija taip pat nustatė, kad KLR yra daug nepanaudotų nagrinėjamojo produkto pajėgumų. Galiausiai dėl savo dydžio ir palyginti didelių kainų Sąjungos rinka tebėra patraukli Kinijos eksportuojantiems gamintojams.

            D.   ŽALA

      1.   Sąjungos pramonės apibrėžtis ir Sąjungos gamyba

                  (56)

                  Panašų produktą per peržiūros tiriamąjį laikotarpį gamino trys Sąjungos gamintojai (23).

                  (57)

                  Per tyrimą Komisija nustatė, kad vienas šių gamintojų, tiksliau „Inquide S.A.U.“, neturėtų būti priskiriamas Sąjungos pramonei, kaip ji apibrėžta pagrindinio reglamento 4 straipsnio 1 dalyje, nes jis pats buvo tariamai dempingo kaina parduodamo produkto tikrasis importuotojas. Su klausimyno atsakymais pateikti duomenys rodo, kad ši bendrovė importavo nagrinėjamąjį produktą, kad importuotas kiekis viršijo Sąjungoje pagamintą kiekį ir kad šis importas nebuvo trumpalaikis.

                  (58)

                  Tokiomis aplinkybėmis Komisija nusprendė šios bendrovės nepriskirti Sąjungos pramonei. Praktikoje šis sprendimas reiškia, kad nustatant su Sąjungos pramonės padėtimi susijusius žalos rodiklius nebuvo atsižvelgta į duomenis, susijusius su šia bendrove. Tačiau nustatant visą Sąjungos suvartojimą buvo atsižvelgta į „Inquide S.A.U.“ pardavimo apimtį.

                  (59)

                  Iš Sąjungos pramonės apibrėžties išbraukus „Inquide S.A.U.“ ir siekiant užtikrinti konfidencialią verslo informaciją, su dviem Sąjungos gamintojais susiję duomenys pateikti indeksuota forma arba nurodant intervalus.

            2.   Sąjungos suvartojimas

                  (60)

                  Sąjungos suvartojimas nustatytas remiantis patikrinta Sąjungos pramonės pardavimo Sąjungos rinkoje apimtimi, patikrinta „Inquide S.A.U.“ pardavimo apimtimi ir Eurostato nurodyta importo į Sąjungos rinką apimtimi (TARIC lygmeniu).

                  (61)

                  Sąjungos suvartojimo raida nagrinėjamuoju laikotarpiu:

                     1 lentelė

                     Sąjungos suvartojimas

                              2013 m.

                              2014 m.

                              2015 m.

                              PTL

                              Apimtis (tonomis)

                              41 217

                              44 446

                              44 637

                              48 662

                                 Indeksas (2013 m. = 100)

                                 100

                                 108

                                 108

                                 118

                                 Šaltinis: Eurostatas (COMEXT), Sąjungos pramonės pateikti duomenys.

                  (62)

                  Sąjungos suvartojimas nuo 2013 m. iki PTL nuolat didėjo ir iš viso padidėjo 18 %. Tai turėjo didelio poveikio tam tikriems žalos rodikliams, kaip išsamiai aprašyta toliau.

            3.   Importas iš nagrinėjamosios šalies

      3.1.   Importo iš Kinijos Liaudies Respublikos apimtis ir rinkos dalis

                  (63)

                  Importo į Sąjungą iš KLR raida:

                     2 lentelė

                     Importo iš KLR apimtis ir rinkos dalis

                              2013 m.

                              2014 m.

                              2015 m.

                              PTL

                              Importo apimtis (metrinėmis tonomis)

                              17 021

                              23 457

                              22 589

                              28 095

                                 Indeksas (2013 m. = 100)

                                 100

                                 138

                                 133

                                 165

                              Rinkos dalis (%)

                              41,3

                              52,8

                              50,6

                              57,7

                                 Šaltinis: Eurostatas (COMEXT).

                  (64)

                  TCCA importas iš KLR per nagrinėjamąjį laikotarpį apskritai padidėjo absoliučiaisiais skaičiais ir pagal rinkos dalį. Viena nedidelė išimtis – 2015 m., kai importo apimtis faktiškai šiek tiek sumažėjo, palyginti su ankstesniais metais, nes tais metais Sąjungos rinkoje sulėtėjo suvartojimas, kaip matyti iš 1 lentelės. Po šio sumažėjimo importo apimtis per PTL labai padidėjo (daugiau nei 24 %, palyginti su 2015 m.). Išsamiai išnagrinėjus nustatyta, kad dinamišką suvartojimo padidėjimą, kaip parodyta 1 lentelėje, praktiškai vienareikšmiškai absorbavo išaugęs importas iš KLR.

                  (65)

                  Tuo pačiu KLR importo rinkos dalis nuo 2013 m. gerokai padidėjo, iš viso daugiau nei 16 procentinių punktų nuo 2013 m. iki PTL.

            3.2.   Importo iš nagrinėjamosios šalies kainos ir priverstinis kainų mažinimas

                  (66)

                  Importo į Sąjungą iš nagrinėjamosios šalies vidutinės kainos raida:

                     3 lentelė

                     Vidutinė importo iš KLR kaina

                              2013 m.

                              2014 m.

                              2015 m.

                              PTL

                              Vidutinė CIF kaina Sąjungos pasienyje (EUR už toną)

                              1 262

                              1 174

                              1 445

                              1 308

                                 Indeksas (2013 m. = 100)

                                 100

                                 93

                                 115

                                 104

                                 Šaltinis: Eurostatas (COMEXT).

                  (67)

                  Vidutinės importo iš KLR kainos nagrinėjamuoju laikotarpiu šiek tiek svyravo ir iš viso padidėjo 4 %. Ši tendencija iš dalies gali rodyti kasmetinius produkto asortimento (24) pokyčius.

                  (68)

                  Tačiau pagal Kinijos eksporto duomenų bazės duomenis (25) nustatyta, kad kainodara yra kitokia. Iš tiesų ataskaitiniu laikotarpiu vidutinė TCCA eksporto į Sąjungą kaina JAV doleriais sumažėjo 9 %. Tai rodo, kad kainos didėjimą lėmė valiutos kurso svyravimai, o ne Kinijos eksportuojančių gamintojų kainodara Sąjungos rinkoje, kaip pirmiausia nustatyta pagal Eurostato duomenis.

                  (69)

                  KLR importo kainos per visą nagrinėjamąjį laikotarpį, išskyrus 2015 m., buvo mažesnės už Sąjungos pramonės kainas. Skaičiuodama priverstinį kainų mažinimą Komisija rėmėsi Eurostato nurodytomis KLR vidutinėmis CIF eksporto kainomis, kurias tinkamai pakoregavo ir padidino atsižvelgdama į muitus ir išlaidas po importo (26). Nagrinėjamojo produkto kainos buvo lyginamos su vidutine svertine Sąjungos pramonės kaina, pakoreguota atsižvelgiant į gamintojo kainą EXW sąlygomis.

                  (70)

                  Atlikus palyginimą nustatyta, kad per PTL dėl importo iš KLR Sąjungos pramonės kainos buvo priverstinai sumažintos 2–4 %, neatsižvelgiant į taikomą antidempingo muitą.

            4.   Importas iš kitų trečiųjų šalių

      4.1.   Importo iš kitų trečiųjų šalių apimtis ir rinkos dalis

                  (71)

                  Lentelėje pateikta importo į Sąjungą iš trečiųjų šalių, išskyrus KLR, apimties ir rinkos dalies raida nagrinėjamuoju laikotarpiu:

                     4 lentelė

                     Importas iš kitų trečiųjų šalių

                              2013 m.

                              2014 m.

                              2015 m.

                              PTL

                              Apimtis (tonomis)

                              659

                              853

                              655

                              1 874

                              Rinkos dalis (%)

                              1,6

                              1,9

                              1,5

                              3,9

                              Vidutinė kaina (EUR už toną)

                              1 466

                              1 359

                              1 706

                              1 438

                                 Šaltinis: Eurostatas (COMEXT).

                  (72)

                  Importo į Sąjungą iš kitų šalių, išskyrus KLR, apimtis ir rinkos dalis 2013–2015 m. buvo nežymi ir per PTL pagal procentinius punktus šiek tiek padidėjo. Šio importo kainų tendencija iš dalies kasmet keičiasi nelygu produkto asortimentas. Tačiau reikėtų pažymėti, kad vidutinė importo iš kitų trečiųjų šalių kaina niekada nebuvo tokia maža kaip Kinijos kainos.

            5.   Sąjungos pramonės ekonominė padėtis

      5.1.   Bendrosios pastabos

                  (73)

                  Pagal pagrindinio reglamento 3 straipsnio 5 dalį nagrinėjant importo dempingo kaina poveikį Sąjungos pramonei buvo įvertinti visi ekonominiai rodikliai, nagrinėjamuoju laikotarpiu turėję įtakos Sąjungos pramonės būklei.

                  (74)

                  Siekdama nustatyti žalą Komisija makroekonominių ir mikroekonominių žalos rodiklių neatskyrė, nes Sąjungos pramonę, kaip apibrėžta pagrindinio reglamento 4 straipsnio 1 dalyje, sudaro tik du Sąjungos gamintojai. Komisija ekonominius rodiklius įvertino remdamasi su šiais dviem gamintojais susijusiais duomenimis, išskyrus investicijų ir investicijų grąžos rodiklius, kurie dėl duomenų stokos susiję tik su viena iš dviejų bendrovių.

                  (75)

                  Ekonominiai rodikliai: gamyba, gamybos pajėgumai, pajėgumų naudojimas, pardavimo apimtis, rinkos dalis, užimtumas, našumas, darbo sąnaudos, dempingo skirtumo dydis ir atsigavimas po buvusio dempingo, vidutinės vieneto kainos, vieneto sąnaudos, atsargos, pelningumas, pinigų srautas, investicijos, investicijų grąža ir pajėgumas padidinti kapitalą. Šie rodikliai nagrinėjami toliau.

            5.2.   Žalos rodikliai

      5.2.1.   Gamyba, gamybos pajėgumai ir pajėgumų naudojimas

                  (76)

                  Visos Sąjungos gamybos, gamybos pajėgumų ir pajėgumų naudojimo raida nagrinėjamuoju laikotarpiu:

                     5 lentelė

                     Gamyba, gamybos pajėgumai ir pajėgumų naudojimas

                              2013 m.

                              2014 m.

                              2015 m.

                              PTL

                                 Gamybos apimtis – Indeksas

                                 100

                                 113

                                 129

                                 132

                                 Gamybos pajėgumai – Indeksas

                                 100

                                 115

                                 120

                                 120

                                 Pajėgumų naudojimas – Indeksas

                                 100

                                 98

                                 107

                                 110

                                 Šaltinis: Sąjungos pramonės pateikti duomenys (2013 m. = 100).

                  (77)

                  Nuo 2013 m. Sąjungos gamintojai, atsižvelgdami į didėjančią paklausą, palaipsniui didino gamybos apimtį ir įrengtus pajėgumus, kaip parodyta 1 lentelėje. Nuo 2015 m. Sąjungos pramonė naudoja visus pajėgumus. Dėl optimalus gamybos įrenginių naudojimo buvo sumažintos gamybos sąnaudos ir, kaip pažymėta toliau, padidėjo Sąjungos pramonės pelningumas.

            5.2.2.   Pardavimo apimtis ir rinkos dalis

                  (78)

                  Sąjungos pramonės pardavimo nepriklausomiems pirkėjams apimties ir rinkos dalies raida nagrinėjamuoju laikotarpiu:

                     6 lentelė

                     Pardavimo apimtis ir rinkos dalis

                              2013 m.

                              2014 m.

                              2015 m.

                              PTL

                                 Pardavimo apimtis (Indeksas 2013 m. = 100)

                                 100

                                 90

                                 99

                                 95

                              Rinkos dalis

                              40–50 %

                              35–45 %

                              35–45 %

                              30–40 %

                                 Šaltinis: Eurostatas (COMEXT), Sąjungos pramonės pateikti duomenys.

                  (79)

                  Apskritai Sąjungos pramonės pardavimas nuo 2013 m. iki PTL sumažėjo 5 %, nors tuo pačiu laikotarpiu suvartojimas padidėjo 18 %. Dėl to kasmet pastebimai mažėjo Sąjungos pramonės rinkos dalis. Kinijos eksportuojantiems gamintojams per tą patį laikotarpį pavyko gerokai padidinti rinkos dalį ir eksporto apimtį, kaip nurodyta 2 lentelėje.

            5.2.3.   Užimtumas ir našumas

                  (80)

                  Užimtumo ir našumo raida nagrinėjamuoju laikotarpiu:

                     7 lentelė

                     Užimtumas ir našumas

                              2013 m.

                              2014 m.

                              2015 m.

                              PTL

                                 Darbuotojų skaičius (Indeksas 2013 m. = 100)

                                 100

                                 105

                                 110

                                 112

                                 Našumas (Indeksas 2013 m. = 100)

                                 100

                                 107

                                 117

                                 119

                                 Šaltinis: Sąjungos pramonės pateikti duomenys.

                  (81)

                  Nuo 2013 m. iki PTL Sąjungos pramonės užimtumas padidėjo 12 %. Per nagrinėjamąjį laikotarpį našumas, išreikštas vieno darbuotojo gamybos apimtimi, padidėjo 19 %.

            5.2.4.   Darbo sąnaudos

                  (82)

                  Sąjungos pramonės vidutinių darbo sąnaudų raida nagrinėjamuoju laikotarpiu:

                     8 lentelė

                     Vieno darbuotojo vidutinės darbo sąnaudos

                              2013 m.

                              2014 m.

                              2015 m.

                              PTL

                                 Vidutinės vieno darbuotojo darbo sąnaudos (Indeksas 2013 m. = 100)

                                 100

                                 96

                                 94

                                 96

                                 Šaltinis: Sąjungos pramonės pateikti duomenys.

                  (83)

                  Vidutinės vieno darbuotojo darbo sąnaudos nuo 2013 m. iki 2014 m. sumažėjo 4 % ir iki PTL iš esmės nesikeitė.

            5.2.5.   Pardavimo kainos ir kainoms poveikio turintys veiksniai

                  (84)

                  Sąjungos pramonės pardavimo nesusijusiems pirkėjams Sąjungoje vidutinių kainų raida nagrinėjamuoju laikotarpiu:

                     9 lentelė

                     Sąjungos pramonės pardavimo kainos ir parduotų prekių sąnaudos

                              2013 m.

                              2014 m.

                              2015 m.

                              PTL

                                 Vidutinė vieneto kaina (Indeksas 2013 m. = 100)

                                 100

                                 102

                                 100

                                 104

                                 Parduotų prekių sąnaudos (Indeksas 2013 m. = 100)

                                 100

                                 97

                                 98

                                 95

                                 Šaltinis: Sąjungos pramonės pateikti duomenys.

                  (85)

                  TCCA vieneto kainos ES iki 2015 m. buvo palyginti stabilios, o per PTL šiek tiek padidėjo (4 %). Šis padidėjimas iš dalies rodo minėtą produkto asortimento daromą poveikį (žr. 24 išnašą).

                  (86)

                  Nagrinėjamuoju laikotarpiu dėl didėjančios gamybos apimties ir žaliavų kainų raidos parduotų prekių vieneto sąnaudos sumažėjo 5 %.

            5.2.6.   Atsargos

         10 lentelė

         Atsargos

                  2013 m.

                  2014 m.

                  2015 m.

                  PTL

                  Laikotarpio pabaigos atsargos (tonomis)

                  4 500

                  2 696

                  2 821

                  3 940

                     Indeksas (2013 m. = 100)

                     100

                     60

                     63

                     88

                     Šaltinis: Sąjungos pramonės pateikti duomenys.

                  (87)

                  Atsargų lygis nuo 2013 m. iki 2014 m. sumažėjo 40 % ir 2015 m. nesikeitė. Didesnis atsargų lygis PTL pabaigoje rodo, kad tuo pačiu laikotarpiu sumažėjo pardavimas.

            5.2.7.   Pelningumas, pinigų srautas, investicijos, investicijų grąža ir pajėgumas padidinti kapitalą

                  (88)

                  Sąjungos gamintojo pelningumo, pinigų srauto, investicijų ir investicijų grąžos raida nagrinėjamuoju laikotarpiu:

                     11 lentelė

                     Pelningumas, pinigų srautas, investicijos ir investicijų grąža

                              2013 m.

                              2014 m.

                              2015 m.

                              PTL

                                 Pardavimo Sąjungoje nesusijusiems pirkėjams pelningumas (indeksas)

                                 – 100

                                 – 46

                                 – 73

                                 13

                                 Investicijos (Indeksas 2014 m. = 100)
                                  (*1)

                                 —

                                 100

                                 198

                                 66

                              Investicijų grąža (intervalai)

                              – 20 – – 10 %

                              – 10–0 %

                              – 20 – – 10 %

                              0–10 %

                                 Šaltinis: Sąjungos pramonės pateikti duomenys.

                  (89)

                  Sąjungos pramonės pelningumą Komisija nustatė ikimokestinį grynąjį pelną, gautą parduodant panašų produktą nesusijusiems pirkėjams Sąjungoje, išreiškusi tokio pardavimo apyvartos procentine dalimi. Sąjungos pramonės pelningumas per nagrinėjamąjį laikotarpį didėjo ir per PTL buvo teigiamas. Vis dėlto pelningumas buvo gerokai mažesnis nei per pradinį tyrimą nustatytas tikslinis pelnas, t. y. Sąjungos pramonės pelnas, gautas nesant žalingo dempingo.

                  (90)

                  2013–2015 m. laikotarpiu pramonė veikė nuostolingai, o investicijų grąža buvo neigiama. Naujausi duomenys rodo, kad jau gaunama nedidelė investicijų grąža. Nuo 2013 m. iki PTL didėjant importui iš KLR, kuris darė didelį spaudimą Sąjungos pramonei, pastaroji negalėjo visapusiškai pasinaudoti dinaminiu Sąjungos suvartojimo augimu. Kaip nurodyta 64 konstatuojamojoje dalyje, šį augimą beveik visiškai patenkino importas dempingo kaina iš KLR.

                  (91)

                  Grynasis pinigų srautas yra Sąjungos pramonės gebėjimas pačiai finansuoti savo veiklą. Nagrinėjamuoju laikotarpiu grynasis pinigų srautas padidėjo kelis kartus. Labai padidėjusį pinigų srautą galima paaiškinti apyvartinio kapitalo pokyčiais.

                  (92)

                  Nuo 2014 m. iki PTL nustatyti lygiai rodo, kad ne tik darytos standartinės investicijos į nuolatinę techninę priežiūrą ir mašinų dalių būtiną keitimą, bet ir bandyta didinti našumą ir gerinti gamybos procesus.

                  (93)

                  Investicijų grąža išreiškiama ilgalaikio turto grynosios buhalterinės vertės pelno procentiniu dydžiu. Kaip ir kitų finansinių rodiklių atveju, su panašaus produkto gamyba ir pardavimu susijusių investicijų grąža taip pat buvo teigiama, bet toli gražu nėra tokia, kokia pagrįstai turėtų būti.

            5.2.8.   Dempingo skirtumo dydis ir atsigavimas po buvusio dempingo

                  (94)

                  Nustatyti dempingo skirtumai buvo gerokai didesni nei de minimis ir nei dabartinės priemonės (žr. 2, 4 ir 47 konstatuojamąsias dalis). Be to, atsižvelgiant į nepanaudotus pajėgumus ir importo iš KLR kainas (žr. 50 ir 66 konstatuojamąsias dalis), faktinių dempingo skirtumų dydžio poveikio Sąjungos pramonei negalima laikyti nereikšmingu.

                  (95)

                  Pradinės priemonės nustatytos 2005 m. spalio mėn. Kaip nurodyta 89 konstatuojamojoje dalyje, Sąjungos pramonė per PTL gavo kur kas mažesnį nei 10 % tikslinį pelną, nustatytą per pradinį tyrimą (27). Atsižvelgiant į bendrą Sąjungos pramonės padėtį ir importo iš KLR raidą pastaraisiais metais, galima daryti išvadą, kad nepaisant galiojančių antidempingo muitų Sąjungos pramonė dar nėra visiškai atsigavusi po šio poveikio.

            5.3.   Išvada dėl Sąjungos pramonės padėties

                  (96)

                  Atsižvelgiant į tai, kas išdėstyta, daroma išvada, kad peržiūros tiriamuoju laikotarpiu Sąjungos pramonei nebuvo padaryta materialinės žalos, kaip apibrėžta pagrindinio reglamento 3 straipsnio 5 dalyje. Nagrinėjamuoju laikotarpiu kai kurie rodikliai, ypač finansiniai, pagerėjo.

                  (97)

                  Tačiau nurodytų rodiklių negalima vertinti jų nesusiejant. Iš tiesų rinkos dalies sumažėjimą, mažėjančią pardavimo apimtį ir nepakankamą pelningumą išanalizavus pakankamai palankaus suvartojimo aplinkybėmis patvirtinta, kad Sąjungos pramonė pagrįstai galėjo tikėtis gauti pelną, artimesnį 10 % apyvartos dydžiui, kuris buvo laikomas pagrįstu šiam sektoriui įprastomis prekybos sąlygomis, kai nėra importo dempingo kaina. Be to, teigiamas gamybos, pajėgumų ir pelningumo tendencijas taip pat reikėtų sieti su Sąjungos pramonės sprendimais investuoti į papildomas gamybos vietas ir racionalesnį turimų įrenginių naudojimą. Optimalų pajėgumų naudojimą taip pat galima paaiškinti didėjančiu eksporto į trečiąsias rinkas lygiu.

                  (98)

                  Šie pokyčiai kartu su pastebimu importo dempingo kaina iš Kinijos padidėjimu leidžia daryti išvadą, kad nepaisant kai kurių žalos rodiklių teigiamų tendencijų ir to, kad Sąjungos pramonei per PTL apskritai nebuvo daryta materialinė žala, Sąjungos pramonės padėtis vis dar yra pažeidžiama, nes Sąjungos pramonė nebūtų pajėgi susidoroti su nauju importo dempingo kaina iš KLR antplūdžiu.

            E.   ŽALOS PASIKARTOJIMO TIKIMYBĖ

      1.   Pirminės pastabos

                  (99)

                  Kaip prieita prie išvados 96–98 konstatuojamosiose dalyse, Sąjungos pramonei per peržiūros tiriamąjį laikotarpį materialinė žala nebuvo daroma, tačiau jos padėtis vis dar buvo nesaugi.

                  (100)

                  Norint nustatyti žalos pasikartojimo tikimybę, jei KLR taikomos priemonės būtų panaikintos, analizuoti šie veiksniai: a) KLR eksportuojančių gamintojų nepanaudoti pajėgumai; b) Sąjungos rinkos patrauklumas ir Kinijos eksportuojančių gamintojų eksporto elgsena kitų trečiųjų šalių rinkose ir c) galimas TCCA importo iš KLR poveikis.

            2.   KLR nepanaudoti pajėgumai

                  (101)

                  KLR yra didžiausia TCCA gamintoja pasaulyje, 2015 m. pabaigoje turėjusi apie 57 % visų pasaulio gamybos pajėgumų. Iš 50 konstatuojamojoje dalyje pateiktos analizės matyti, kad turimi Kinijos nepanaudoti pajėgumai turėtų gerokai viršyti visą Sąjungos suvartojimą per PTL. Dėl to svarbu pastebėti, kad remiantis prašyme atlikti peržiūrą pateikta informacija, kurią patvirtino bendradarbiaujantys Japonijos eksportuojantys gamintojai, Sąjungos rinka yra antra pagal dydį pasaulyje po JAV.

                  (102)

                  Atsižvelgiant į tai, yra didelė tikimybė, kad panaikinus priemones Kinijos eksportuojantys gamintojai savo produkciją nukreiptų į Sąjungos rinką.

            3.   Sąjungos rinkos patrauklumas ir Kinijos eksportuojančių gamintojų eksporto elgsena kitų trečiųjų šalių rinkose

                  (103)

                  Sąjungos rinkos patrauklumą rodo tai, kad nepaisant galiojančių antidempingo priemonių Kinijos eksporto į Sąjungą apimtis per nagrinėjamąjį laikotarpį greitai didėjo. KLR į Sąjungą per PTL eksportavo 28 000 tonų TCCA (palyginti su 17 000 tonų 2013 m.).

                  (104)

                  Komisija taip pat nustatė, kad per PTL apie 23 % Kinijos eksporto buvo skirta Sąjungos rinkai. Kita vertus, remiantis surinktais įrodymais nustatyta, kad apie 47 % produkto eksportui į kitas pasaulio šalis Kinija pardavė vidutinėmis kainomis, kurios buvo mažesnės už vidutines eksporto į Sąjungos rinką kainas. Ši eksporto apimtis apytikriai prilysta visam Sąjungos suvartojimui.

                  (105)

                  Jei būtų leista nebetaikyti priemonių, kaip minėta 53 konstatuojamojoje dalyje, net dar labiau tikėtina, kad Kinijos eksportuojančių gamintojų, kuriems netaikomas RER, eksporto apimtis būtų nukreipta į Sąjungos rinką, nes palyginti didelių muitų panaikinimas toms bendrovėms yra dar didesnė paskata.

                  (106)

                  Dėl išvardytų priežasčių Komisija padarė išvadą, kad Sąjungos rinka tiek dėl kainų, tiek dėl dydžio, yra patraukli Kinijos eksportuojantiems gamintojams.

            4.   Kinijos dempingo poveikis Sąjungos pramonei

                  (107)

                  Vertindama galimą Kinijos importo dempingo kaina poveikį Sąjungos pramonei Komisija parengė scenarijų, skirtą galimam importo iš Kinijos apimties poveikiui Sąjungos pramonei įvertinti. Manant, kad jei dėl TCCA importo iš Kinijos padidėjimo TCCA pardavimo ir gamybos apimtis sumažėtų tik 5 000 tonų, vieneto gamybos sąnaudos padidėtų 7,1 %, o Sąjungos gamintojų padėtis labai pablogėtų ir jie veiktų nuostolingai.

                  (108)

                  Be to, negalima atmesti to, kad dėl tolesnio Kinijos importo taip pat padidėtų spaudimas kainoms Sąjungos rinkoje. Kaip minėta 70 konstatuojamojoje dalyje, dėl Kinijos eksportuojančių gamintojų importo kainų Sąjungos rinkoje Sąjungos pramonės pardavimo kaina jau šiandien yra priverstinai sumažinta 2–4 %. Minėti papildomi kiekiai veikiausiai būtų importuojami tokia pačia kaina, todėl neigiamas poveikis Sąjungos pramonei dar padidėtų.

                  (109)

                  Pelningumas, nors ir didėjo, buvo per mažas, kad būtų galima užtikrinti finansinį stabilumą ilgesniu laikotarpiu. Be to, investicijų grąža didėjo didėjant gamybos apimčiai, tačiau to nebuvo matyti rinkos dalies atžvilgiu. Taigi Sąjungos pramonė galėjo pagrįstai tikėtis toliau padengti savo pastoviąsias išlaidas didesne gamybos apimtimi.

                  (110)

                  Svarbu pažymėti, kad iš kitų šalių į ES nebuvo importuojamas toks kiekis TCCA, kad jį būtų galima laikyti su dabartine Sąjungos pramonės padėtimi susijusiu veiksniu.

            5.   Išvada dėl žalos pasikartojimo tikimybės

                  (111)

                  Remdamasi tuo, kas išdėstyta, ir negavusi jokių pastabų Komisija padarė išvadą, kad panaikinus priemones Sąjungos pramonei daroma žala pasikartotų.

            F.   SĄJUNGOS INTERESAI

      1.   Pirminės pastabos

                  (112)

                  Pagal pagrindinio reglamento 21 straipsnį Komisija nagrinėjo, ar toliau KLR taikant galiojančias priemones nebūtų pažeisti visos Sąjungos interesai. Nustatant Sąjungos interesus įvertinti visi susiję interesai, įskaitant Sąjungos pramonės, importuotojų ir naudotojų interesus.

            2.   Sąjungos pramonės interesai

                  (113)

                  Atsižvelgdama į 96–98 konstatuojamosiose dalyse pateiktas išvadas dėl Sąjungos pramonės padėties ir į argumentus, kuriais grindžiama žalos pasikartojimo tikimybė, kaip nustatyta 111 konstatuojamojoje dalyje, Komisija nustatė, kad pasibaigus taikomų priemonių galiojimui Sąjungos TCCA pramonės, kuri bandė veikti didėjant importui dempingo kaina iš KLR ir kurios padėtis toli gražu nėra tokia kaip KLR eksportuojančių gamintojų, nesaugi padėtis pablogėtų.

                  (114)

                  Taigi, toliau taikant priemones nebūtų pažeisti Sąjungos pramonės interesai ir Sąjungos pramonė galėtų dar labiau atsigauti po nuolatinio dempingo poveikio. Priešingu atveju, nutraukus priemones, būtų stabdomas Sąjungos pramonės atsigavimas ir keliama didelė grėsmė jos gyvybingumui, taigi, kiltų pavojus jos egzistavimui, todėl rinkoje sumažėtų pasiūla ir konkurencija.

            3.   Importuotojų interesai

                  (115)

                  Inicijavimo etapu susisiekta su keturiolika žinomų importuotojų / platintojų, vienuolika Europos nacionalinių federacijų ir dviem Europos asociacijomis. Vienas Ispanijos importuotojas pateikė klausimyno atsakymus.

                  (116)

                  Šis prekiautojas per PTL importavo didelį TCCA kiekį iš KLR (6 % visos importo apimties). Be to, jis pirko nedidelį kiekį TCCA iš Sąjungos tiekėjų. TCCA verslas yra didesnio verslo padalinio, kurio apyvarta 2015 m. sudarė 35 % šios bendrovės visos apyvartos, dalis. Bendrovė nurodė, kad per PTL gavo su peržiūrimuoju produktu susijusį pelną, tačiau galiausiai nepateikė pakankamai paaiškinimų, kaip ji nustatė šį pelną. Bendrovė nesutinka su tolesniu priemonių taikymu, tačiau nepateikė įtikinančių argumentų šiam požiūriui pagrįsti.

                  (117)

                  Kaip nustatyta 57 konstatuojamojoje dalyje, atlikdama tyrimą Komisija nusprendė vieno iš pareiškėjų, „Inquide S.A.U.“, nelaikyti Sąjungos pramonės dalimi, nes šis gamintojas buvo tariamai dempingo kaina parduodamo produkto tikrasis importuotojas. „Inquide S.A.U.“ buvo apie tai informuota ir šiam sprendimui neprieštaravo. Tačiau „Inquide S.A.U.“ pabrėžė, kad nepaisant Komisijos sprendimo jų pritarimas tam, kad iš KLR importuojamai TCCA turėtų būti toliau taikomos priemonės, nesikeičia.

                  (118)

                  Kadangi jokios kitos informacijos nebuvo, atlikus tyrimą nenustatyta, kad tolesnis priemonių taikymas turėtų didelio neigiamo poveikio šiam importuotojui ar importuotojams apskritai.

                  (119)

                  Todėl, remdamasi turima informacija ir negavusi jokios priešingos informacijos arba įrodymų Komisija padarė išvadą, kad tolesnis priemonių taikymas neturi didelio neigiamo poveikio Sąjungos importuotojams.

            4.   Naudotojų interesai

                  (120)

                  Klausimynai nusiųsti 39 inicijavimo etapu nustatytiems naudotojams. Klausimyno atsakymų nepateikė nė vienas naudotojas. Neturint šių atsakymų nebuvo galima padaryti išvadų dėl naudotojų interesų. Neturint naujos informacijos, naudotojų pritarimą šioms priemonėms, kaip nustatyta pirmosios priemonių galiojimo termino peržiūros reglamento 91 konstatuojamojoje dalyje, t. y. tam, kad toliau taikant priemones nebūtų daromas neigiamas poveikis konkurencijai Sąjungos rinkoje ir kad naudotojų pramonei būtų užtikrintas didesnis tiekėjų, konkuruojančių rinkos kainomis, skaičius, galima laikyti vis dar galiojančiu.

            5.   Išvada dėl Sąjungos interesų

                  (121)

                  Atsižvelgdama į visus minėtus veiksnius Komisija padarė išvadą, kad nėra įtikinamų priežasčių, kodėl priemonės iš KLR importuojamai TCCA neturėtų būti toliau taikomos.

            G.   ATSKLEIDIMAS

                  (122)

                  Visoms šalims buvo pranešta apie esminius faktus ir aplinkybes, kuriais remdamasi Komisija ketino KLR toliau taikyti galiojančias priemones. Buvo nustatytas laikas pastaboms dėl atskleistų faktų pareikšti. Po faktų atskleidimo pastabų nepateikė nė viena suinteresuotoji šalis.

            H.   ANTIDEMPINGO PRIEMONĖS

                  (123)

                  Atsižvelgiant į tai, kas išdėstyta, daroma išvada, kad, remiantis pagrindinio reglamento 11 straipsnio 2 dalimi, Įgyvendinimo reglamentu (ES) Nr. 1389/2011 importuojamai KLR kilmės TCCA nustatytos antidempingo priemonės turėtų būti taikomos toliau.

                  (124)

                  Pagal Reglamento (ES) 2016/1036 15 straipsnio 1 dalį įsteigtas komitetas nuomonės nepateikė,

            PRIĖMĖ ŠĮ REGLAMENTĄ:
      1 straipsnis
      1.   Importuojamai Kinijos Liaudies Respublikos kilmės trichlorizocianuro rūgščiai ir jos preparatams, Tarptautiniame nepatentuotų pavadinimų (INN) sąraše taip pat vadinamai simklozenu, kurios KN kodai šiuo metu yra ex 2933 69 80 ir ex 3808 94 20 (TARIC kodai 2933698070 ir 3808942020), nustatomas galutinis antidempingo muitas.
      2.   Galutinio antidempingo muito norma, taikoma produktų, kuriuos pagamino toliau išvardytos bendrovės, neto kainai Sąjungos pasienyje prieš sumokant muitą, yra tokia:

                  Bendrovė

                  Antidempingo muito norma

                  Papildomas TARIC kodas

                  Hebei Jiheng Chemical Co. Limited

                  8,1 %

                  A604

                  Puyang Cleanway Chemicals Limited

                  7,3 %

                  A628

                  Heze Huayi Chemical Co. Limited

                  3,2 %

                  A629

                  Zhucheng Taisheng Chemical Co. Limited

                  40,5 %

                  A627

                  Liaocheng City Zhonglian Industry Co. Ltd.

                  32,8 %

                  A998

                  Visos kitos bendrovės

                  42,6 %

                  A999

            3.   Individualios muito normos, nustatytos 2 dalyje nurodytoms bendrovėms, taikomos tik tuo atveju, jei valstybių narių muitinėms pateikiama galiojanti komercinė sąskaita faktūra, atitinkanti priede išdėstytus reikalavimus. Jeigu tokia sąskaita faktūra nepateikiama, taikoma visoms kitoms bendrovėms nustatyta muito norma.
      4.   Jeigu nenurodyta kitaip, taikomos galiojančios muitus reglamentuojančios nuostatos.
      2 straipsnis
      Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. gruodžio 4 d.

               Komisijos vardu

               Pirmininkas

            Jean-Claude JUNCKER

         (1)  OL L 176, 2016 6 30, p. 21.

         (2)  2005 m. spalio 3 d. Tarybos reglamentas (EB) Nr. 1631/2005, nustatantis galutinį antidempingo muitą ir laikinojo muito, nustatyto Kinijos Liaudies Respublikos ir Jungtinių Amerikos Valstijų kilmės trichlorizocianuro rūgšties importui, galutinį surinkimą (OL L 261, 2005 10 7, p. 1).

         (3)  2010 m. rugsėjo 27 d. Tarybos įgyvendinimo reglamentas (ES) Nr. 855/2010, kuriuo iš dalies keičiamas Reglamentas (EB) Nr. 1631/2005, kuriuo nustatomas galutinis antidempingo muitas importuojamai, inter alia, Kinijos Liaudies Respublikos kilmės trichlorizocianuro rūgščiai (OL L 254, 2010 9 29, p. 1).

         (4)  2011 m. gruodžio 19 d. Tarybos įgyvendinimo reglamentas (ES) Nr. 1389/2011, kuriuo, remiantis priemonių galiojimo termino peržiūra pagal Reglamento (EB) Nr. 1225/2009 11 straipsnio 2 dalį, nustatomas galutinis antidempingo muitas importuojamai Kinijos Liaudies Respublikos kilmės trichlorizocianuro rūgščiai (OL L 346, 2011 12 30, p. 6).

         (5)  2014 m. gegužės 23 d. Komisijos įgyvendinimo reglamentas (ES) Nr. 569/2014, kuriuo iš dalies keičiamas Tarybos įgyvendinimo reglamentas (ES) Nr. 1389/2011, kuriuo, remiantis naujojo eksportuotojo peržiūra pagal Tarybos reglamento (EB) Nr. 1225/2009 11 straipsnio 4 dalį, nustatomas galutinis antidempingo muitas importuojamai Kinijos Liaudies Respublikos kilmės trichlorizocianuro rūgščiai (OL L 157, 2014 5 27, p. 80).

         (6)  „Liaocheng City Zhonglian Industry Co. Ltd.“

         (7)  „Juancheng Kangtai Chemical Co. Ltd.“

         (8)  2015 m. kovo 9 d. Komisijos įgyvendinimo reglamentas (ES) 2015/392, kuriuo nutraukiama Tarybos įgyvendinimo reglamento (ES) Nr. 1389/2011, kuriuo importuojamai Kinijos Liaudies Respublikos kilmės trichlorizocianuro rūgščiai nustatomas galutinis antidempingo muitas, naujojo eksportuotojo peržiūra, importuojamiems vieno eksportuotojo produktams vėl nustatomas muitas ir nutraukiama tų importuojamų produktų registracija (OL L 65, 2015 3 10, p. 18).

         (9)  Pranešimas apie artėjančią tam tikrų antidempingo priemonių galiojimo pabaigą (OL C 117, 2016 4 2, p. 9).

         (10)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009 12 22, p. 51). Šis reglamentas buvo panaikintas ir pakeistas pagrindiniu reglamentu.

         (11)  Pranešimas apie antidempingo priemonių, taikomų importuojamai Kinijos Liaudies Respublikos kilmės trichlorizocianuro rūgščiai, galiojimo termino peržiūros inicijavimą (OL C 476, 2016 12 20, p. 6).

         (12)  Trečias žinomas Sąjungos gamintojas pateikė tik iš dalies užpildytą klausimyną.

         (13)  Po inicijavimo Komisija išbraukė vieną iš gamintojų iš Sąjungos pramonės apibrėžties (žr. D.1 skirsnį „Sąjungos pramonės apibrėžtis ir Sąjungos gamyba“).

         (14)  Skaičiuojama, kad per metus tai yra mažiausiai 10 000 tonų.

         (15)  Du bendradarbiaujantys eksportuojantys gamintojai pranešė Komisijai, kad Japonijoje yra trečias TCCA gamintojas „Nankai Chemical Co. Ltd.“

         (16)  Bendradarbiaujančių Japonijos gamintojų teigimu, Japonijos rinkoje TCCA parduoda tik KLR. Remiantis Kinijos eksporto duomenų baze, KLR Japonijoje per peržiūros tiriamąjį laikotarpį pardavė apie 1 500 tonų TCCA.

         (17)  Prašyme atlikti peržiūrą nurodyta, kad HS kodui 2933 69 priskiriamiems produktams nustatytas 4,6 %, o HS kodui 3808 94 priskiriamiems produktams – 4,9 % įprastinis muitas.

         (18)  Įgyvendinimo reglamento (ES) Nr. 1389/2011 (OL L 346, 2011 12 30, p. 6) 35 konstatuojamoji dalis.

         (19)

         Šaltinis: CEFIC (Europos chemijos pramonės taryba) ir pareiškėjų rinkos tyrimai, prašymo atlikti peržiūrą p. 38.

         (20)  Kinijos eksporto duomenų bazė.

         (21)  Prašymas atlikti peržiūrą, p. 33.

         (22)  Vidutinių Kinijos eksporto kainų lygiai labai skyrėsi nelygu paskirties šalis. Didžiausios kainos nustatytos tokioms paskirties šalims kaip JAV, Brazilija, Argentina ir Pietų Afrika (pardavimo apimties mažėjimo tvarka). Pagrindinės paskirties šalys, kuriose kainos buvo mažesnės už eksporto į Sąjungą kainas, mažėjimo tvarka buvo Meksika, Indonezija, Tailandas, Indija ir Vietnamas. Kinijos eksporto duomenų bazėje TCCA skirtas vienas KN kodas, o tai reiškia, kad nėra informacijos apie tikslų produkto asortimentą (tabletės ar granulės / milteliai). Vis dėlto, atsižvelgiant į tai, kad remiantis Eurostatu iš Kinijos į Sąjungą daugiausia eksportuotas granulių pavidalo produktas, t. y. pigesnysis nagrinėjamojo produkto variantas, ir į tai, kad šiame peržiūros tyrime visų formų TCCA laikoma nagrinėjamuoju produktu, kainų palyginimo rezultatui poveikio neturėtų būti padaryta.

         (23)  „Ercros S.A.“, „Inquide S.A.U.“ ir „3VSIGMA“.

         (24)  Nagrinėjamasis produktas gaminamas dviejų skirtingų kategorijų pavidalu: granulėmis / milteliais arba tabletėmis. Tablečių kainos yra didesnės nei granulių ir (arba) miltelių pavidalo produktų. Tai reiškia, kad nagrinėjamojo produkto kaina gali skirtis nelygu produkto asortimento sudėtis. Kitaip tariant, produkto asortimentas, kuriame daugiau tablečių, bus brangesnis už produkto asortimentą, kuriame palyginti daugiau granulių ar miltelių pavidalo produktų.

         (25)  Kinijos eksporto duomenų bazėje pateikiamos FOB lygio kainos. Šios kainos buvo pakoreguotos ir padidintos atsižvelgiant į vidutines vežimo į Sąjungą išlaidas ir išlaidas po importo taip, kad būtų gauta apskaičiuota Sąjungoje iškrauto produkto kaina. Dėl šio skaičiavimo žr. 41 konstatuojamąją dalį.

         (26)  Kinijos CIF eksporto kainos pakoreguotos 6–8 %.

         (*1)  2013 m. investicijų nebuvo.

         (27)  Reglamentas (EB) Nr. 1631/2005.

         PRIEDAS
         1 straipsnio 3 dalyje nurodytoje galiojančioje komercinėje sąskaitoje faktūroje turi būti komercinę sąskaitą faktūrą išrašiusio subjekto atstovo pasirašyta tokios formos deklaracija:

                     1)

                     komercinę sąskaitą faktūrą išrašančio subjekto atstovo vardas, pavardė ir pareigos;

                     2)

                     deklaracijos tekstas:
                     „Aš, toliau pasirašęs (-iusi), patvirtinu, kad (kiekis) šioje sąskaitoje faktūroje nurodytos trichlorizocianuro rūgšties, parduodamos eksportuoti į Europos Sąjungą, Kinijos Liaudies Respublikoje pagamino (bendrovės pavadinimas ir registruota buveinė) (papildomas TARIC kodas). Patvirtinu, kad šioje sąskaitoje faktūroje pateikta informacija yra išsami ir teisinga.
                     Data ir parašas“


title: 2017 m. lapkričio 30 d. Komisijos įgyvendinimo reglamentas (ES) 2017/2227, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Makói petrezselyemgyökér“ (SGN))

text:
5.12.2017

               LT

               Europos Sąjungos oficialusis leidinys

               L 319/1

         KOMISIJOS ĮGYVENDINIMO REGLAMENTAS (ES) 2017/2227
   2017 m. lapkričio 30 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Makói petrezselyemgyökér“ (SGN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Vengrijos paraiška įregistruoti pavadinimą „Makói petrezselyemgyökér“ paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Makói petrezselyemgyökér“ turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Įregistruojamas pavadinimas „Makói petrezselyemgyökér“ (SGN).
   Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.6 klasei „Vaisiai, daržovės ir grūdai, švieži arba perdirbti“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 30 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  OL C 252, 2017 8 3, p. 14.

      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).